FI Euroopan unionin virallinen lehti CE 84/843

(2004/C 84 E/0936)

KIRJALLINEN KYSYMYS E-0690/04

esittäjä(t): Stavros Xarchakos (PPE-DE) komissiolle

(9. maaliskuuta 2004)

Aihe: Asunto-osuuskuntien omistusoikeuden loukkaamista Kreikassa koskevat valitukset

Omistusoikeus on turvattu yhteisön lainsäädännössä. Kuitenkin monien kreikkalaisten asunto-osuuskuntien ja Kreikan asunto-osuuskuntien valtakunnallisen liiton (joka edustaa 500 000:ta jäsentä) jatkuvasti esittämien valitusten mukaan kreikkalaiset viranomaiset asettavat edelleen esteitä näiden osuuskuntien omaisuuden hyödyntämisen tielle, vaikka Kreikan valtio on virallisesti tunnustanut nämä osuuskunnat ja vaikka Kreikan tuomioistuimet ovat useaan otteeseen antaneet tuomion niiden hyväksi.

Erityisen voimakkaita vastalauseita on esitetty ympäristön ja aluesuunnittelun sekä yleisten töiden ministerin Papandreoun taktiikasta (Euroopan parlamentin vetoomusvaliokunnalle on jopa toimitettu asiaa koskeva vetoomus). Hän ajoi helmikuussa 2003 presidentin asetusta, jolla monien virallisesti tunnustettujen asunto-osuuskuntien, esimerkiksi Kreikan keskuspankin virkamiesten yhdistyksen 3 500 jäsenen asunto-osuuskunnan ja ”I Igia” -nimisen terveydenhoitoalan työntekijöiden 4 050 jäsenen osuuskunnan ym., omaisuus käytännössä sidotaan. Nämä osuuskunnat valittavat, että vaikka niiden alue on selvästi metsäalueiden ulkopuolella ja niitä ympäröivät alueet on (laillisesti tai laittomasti) rakennettu, vieläpä hyvin tiheästi (mikä ilmenee myös Kreikan valtion hallussa olevista ilmakuvista), ympäristön ja aluesuunnittelun sekä yleisten töiden ministeriö kuitenkin luo perusteettomasti esteitä sille, että ne voisivat hyödyntää omaa omaisuuttaan, mikä tapahtuu — niiden esittämien valitusten mukaan — valikoivalla tavalla siten, että kohteina ovat vain nämä osuuskunnat.

On syytä huomauttaa, että valtio on virallisesti tunnustanut nämä osuuskunnat jo 40 vuotta sitten ja että monet niiden jäsenistä ovat jo kuolleet maksettuaan vuosien aikana valtavia summia osuuskuntien perimiä maksuja, mutta kreikkalaisten viranomaisten edellä kuvatun viivytystaktiikan vuoksi kukaan näiden osuuskuntien jäsenistä ei ole vielä saanut tonttiosuutta, johon he ovat oikeutettuja.

Kuinka näitä tuhansia kansalaisia voidaan suojella tältä kreikkalaisten viranomaisten taktiikalta? Millä tavoin komissio voi puuttua asiaan tehokkaasti ja välittömästi, jotta ympäristön ja aluesuunnittelun sekä yleisten töiden ministeriö ja kreikkalaiset viranomaiset käsittäisivät aiheuttavansa turhaa ja aiheetonta vaivaa tuhansille kreikkalaisille? Mitä rangaistuksia voidaan määrätä jäsenvaltiolle, joka soveltaa tällaista taktiikkaa, jossa asetetaan jatkuvasti tuhansien Euroopan kansalaisten tielle esteitä virallisesti tunnustetun ja laillisen omaisuuden hyödyntämisessä?

António Vitorinon komission puolesta antama vastaus

(27. huhtikuuta 2004)

Komissio toteaa, että parlamentin jäsenen mainitsemat omistusoikeuksien käytön esteet kuuluvat Kreikan viranomaisten toimivaltaan eikä niillä ilmeisesti ole yhteyttä yhteisön oikeuteen. Komissio ei voi näin ollen ryhtyä toimiin tässä asiassa. Komissio voisi puuttua asiaan vain siinä tapauksessa, että mainitut toimenpiteet rajoittaisivat unionin kansalaisten oleskeluoikeutta Kreikassa. Komission tietojen mukaan tästä ei kuitenkaan ole kysymys.